Samarqandlik pensioner ayol gazdan mavjud bo‘lmagan salkam 3 mln so‘m “qarz” uchun bir yildan oshiq sarson bo‘ldi

O‘tgan yil boshida Samarqand shahrining “Mehnat” mahallasida yashovchi N.Fedoseyevaga “Markazgazta’minoti” unitar korxonasidan gazdan bo‘lgan 2 million 850 ming so‘m qarzdorlik to‘g‘risida xabarnoma keldi. Qo‘lida qarzdorligi yo‘qligi haqida ma’lumotnomasi bo‘lgan ayol shahar gaz idorasiga murojaat qildi. Bu haqda “Samarkandskiy vestnik” xabar bermoqda. 

N.Fedoseyevaga ko‘ra, hudud nazoratchisi B.Samiyev ushbu muammoni hal etishdan bir yil davomida o‘zini olib qochib yurgan. Pensioner oyda ikki marotaba idorada “navbatchilik” qilishiga to‘g‘ri keldi, biroq turli bahonalardan nariga o‘tilmadi. Ayol uyida gaz ta’minoti yo‘qligini bildirib, Prezidentning virtual qabulxonasiga ham murojaat etdi. 
Shundan so‘ng ayol MFYdan gaz ballon xarid qilishda yordam so‘radi. Bundan naf chiqmagach, uni o‘z pensiyasiga sotib oladi. Shahar gaz idorasi xodimlari B.Samiyev va D.Holiqulov N.Fedoseyevaning oldiga kelib, aldov yo‘li bilan undan 200 ming so‘m olib ketadi, biroq buni tasdiqlovchi kvitansiya bermaydi. Aksincha, qandaydir hujjatga qo‘l qo‘ydirib, “endi istalgan joyga shikoyat qil” deya ketib yuboradi. 
Samarqand shahar iste’molchilar huquqini himoya qilish jamiyati yuristlarining aralashuvi N.Fedoseyevaning joniga oro kirdi. Fuqarolik ishlari bo‘yicha sud ham pensionerni himoya qildi.